U-I-358/07
Natisni
Opravilna št.:
U-I-358/07
Datum odločitve:
9. 10. 2008
ECLI:
ECLI:SI:USRS:2008:U.I.358.07
Akt:
Zakon o dohodnini (Uradni list RS, št. 59/06 – ur. p. b.) (ZDoh), 7. tč. 20. čl.
Izrek:
Pobuda za začetek postopka za oceno ustavnosti 7. točke 20. člena Zakona o dohodnini (Uradni list RS, št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Rudolf Pucko, Murska Sobota
Datum vloge:
13. 12. 2007
Vrsta odločitve:
sklep
Vrsta rešitve:
zavrženje
Dokument:
US28335
Dokument v PDF obliki:
U-I-358-07.pdf
83 KB
Prenesite datoteko
U-I-358/07-4
9. 10. 2008
SKLEP
Ustavno sodišče je v postopku za preizkus pobude Rudolfa Pucka, Murska Sobota, ki ga zastopa Jože Korpič, odvetnik v Murski Soboti, na seji 9. oktobra 2008
sklenilo:
Pobuda za začetek postopka za oceno ustavnosti 7. točke 20. člena Zakona o dohodnini (Uradni list RS, št. 59/06 – ur. p. b.) se zavrže.
Obrazložitev
1. Pobudnik izpodbija v izreku tega sklepa navedeni predpis. Očita mu neskladje s 14. členom Ustave, ker naj med odškodnine (prejete na podlagi sodbe sodišč zaradi osebnih poškodb ali poškodovanja osebnega premoženja), ki so oproščene plačila dohodnine, ne bi uvrstil tudi odškodnin iz naslova nepremoženjske škode za pretrpljene psihične bolečine kot posledice razžalitve časti in dobrega imena. Pobudnik utemeljuje svojo pravovarstveno potrebo s sklicevanjem na navodilo Generalnega davčnega urada iz leta 2006, po katerem bi moral od prejete odškodnine za nepremoženjsko škodo, ki mu je bila izplačana leta 2007 po pravnomočni sodbi Okrožnega sodišča v Murski Soboti št. P 272/2002 z dne 25. 10. 2006, plačati dohodnino.
2. Izpodbijani predpis v času vložitve pobude ni več veljal. Dne 1. 1. 2007 se je začel uporabljati novi Zakon o dohodnini (Uradni list RS, št. 117/06 in nasl. – v nadaljevanju ZDoh-2), z uveljavitvijo katerega je izpodbijani predpis, tj. Zakon o dohodnini (v nadaljevanju ZDoh-1) prenehal veljati (prvi odstavek 156. člena ZDoh-2). Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti.
3. Pobudnik navaja, da bo odškodnina, ki mu je bila izplačana leta 2007, predmet obdavčitve v letu 2008. Za obdavčitev prejetih dohodkov (tudi obdavčljivih odškodnin) se uporablja materialni predpis, ki velja v času prejema obdavčljivega dohodka, tj. ZDoh-2, ki se je po prvem odstavku 159. člena prehodnih in končnih določb začel uporabljati 1. 1. 2007. Vezanost obdavčitve na čas dejanskega prejema obdavčljivega dohodka izhaja tudi iz prvega odstavka 15. člena ZDoh-2, po katerem so z dohodnino obdavčeni tisti dohodki fizične osebe, ki so bili pridobljeni oziroma doseženi v davčnem letu, ki je enako koledarskemu letu. Peti odstavek 15. člena ZDoh-2 nadalje določa, da je dohodek pridobljen oziroma dosežen v davčnem letu, v katerem je prejet, če ni s tem zakonom drugače določeno. Šteje se, da je dohodek prejet, ko je izplačan fizični osebi ali kako drugače dan na razpolago fizični osebi. To pomeni, da izpodbijana določba ZDoh-1, ki v času izplačila obravnavane odškodnine leta 2007 ni več veljala, na morebitno obdavčitev dohodka iz naslova prejete odškodnine po navedeni sodbi ne more vplivati. Ker pobudnik tako ni izkazal, da izpodbijani predpis posega v njegov pravni položaj, ki ga ima kot zavezanec za plačilo dohodnine od dohodkov, prejetih v letu 2007, je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik